بلال فلپس

ابو امینہ بلال فلپس مشہور اسلامی داعی ہیں۔ جو جمیکن نژاد مسیحی خاندان کے فرد تھے اور بعد ازاں اسلام قبول کر لیا۔ اسلام قبول کرنے کے بعد انہوں نے نہ صرف موسیقی کو خیر باد کہا بلکہ اسلامی فقہ میں ڈاکٹریٹ کی سند حاصل کی اور خود کو تبلیغ اسلام کے لیے وقف کر دیا۔

ابتدائی زندگی 
ڈاکٹر بلال فلپس 1947ء میں جمیکا میں پیدا ہوئے لیکن ابتدائی زندگی کینیڈا میں گزاری اور تعلیم بھی وہیں حاصل کی۔ مذہبا مسیحی تھے۔ کالج سے بائیو کیمسٹری میں گریجویشن کیا۔ اس دور میں کمیونزم سے متاثر ہوئے اور چین کا دورہ بھی کیا۔ لیکن کمیونسٹ رہنماؤں کے قول و فعل میں تضاد اور نظم و ضبط کے فقدان سے دل برداشتہ ہونے کے بعد وہ دہریت اور کمیونزم سے نفرت کرنے لگے۔

قبول اسلام 

کینیڈا میں کالج کی تعلیم کے دوران ان کی ایک جاننے والی خاتون نے اسلام قبول کر لیا۔ پھر اس کے بھائی نے بھی اسلام قبول کیا۔ تب ڈاکٹر بلال نے بھی مختلف ادیان کا مطالعہ شروع کیا۔ اس دوران انہوں نے ایک خواب بھی دیکھا جس نے ان کے اندر خدا کے وجود کا یقین پیدا کیا۔ حق کی تلاش کے دوران انہوں نے سید قطب کی کتاب "اسلام اور جدید ذہن کے شبہات" پڑھنے کا اتفاق ہوا اور پھر مولانا مودودی کے رسالہ دینیات کا انگریزی ترجمہ Towards understanding Islam پڑھا جس سے انہیں اسلام کی حقانیت کا یقین ہو گیا۔ انہوں نے کالج میں اسلام کا دفاع کرنا شروع کر دیا بالآخر کچھ عرصے کے غور و فکر کے بعد 1972ء میں اسلام قبول کر لیا۔

ڈاکٹر بلال فلپس قبول اسلام سے قبل کینیڈا کے شہر ٹورنٹو کے ایک نائٹ کلب میں ایک میوزیکل گروپ کے رکن تھے اور اپنے میوزیکل بینڈ کے گٹارسٹ تھے۔ لیکن قبول اسلام کے بعد انہوں نے موسیقی کو ہمیشہ کے لیے خیر باد کہہ دیا اور خود کو تبلیغ اسلام سے وابستہ کر لیا۔

ڈاکٹر بلال فلپس کے والدین مسیحی تھے، والد انگریزی کے استاد تھے۔ غیر مسلم ہونے کے باوجود وہ اپنے بیٹے کی اسلام پر کتابوں کی پروف خوانی بھی کرتے تھے۔ ڈاکٹر بلال مسلسل اپنے غیر مسلم والدین کو اسلام کی تبلیغ کرتے رہے اور ہمت نہ ہاری بالآخر 20 سال کی محنت کے بعد ان کے والدین سے اسلام قبول کر لیا۔

تحصیل علوم اسلامی 

ڈاکٹر فلپس اسلامی علوم کی تحصیل کے لیے سعودی عرب چلے گئے اور مدینہ یونیورسٹی سے 1979ء میں "اصول الدین" میں بی اے کی ڈگری حاصل کی۔ پھر 1985ء میں شاہ سعود یونیورسٹی سے اسلامی فقہ میں ایم اے کیا۔ 1979ء سے 1987ء تک ریاض کے سیکنڈری اور ہائی اسکولوں میں اسلامی علوم اور عربی زبان کی تعلیم دیتے رہے۔ 1994ء میں یونیورسٹی آف ویلز سے اسلامی فقہ میں پی ایچ ڈی کی ڈگری حاصل کی۔ انہوں نے اسلام میں "جھاڑ پھونک کی رسم" The exorcist tradition in Islam کے موضوع پر پی ایچ ڈی کی۔ اس تحقیق کے سلسلے میں انہوں نے 1991ء میں بھارت کا دورہ بھی کیا۔ 1997ء میں وہ ایک مرتبہ پھر بھارت آئے۔

وہ چند سال فلپائن کی شریف کننسوان اسلامی یونیورسٹی کے اسلامی علوم کے شعبے میں ایم ایڈ کے طلبہ کو اسلامی فقہ پر درس دیتے رہے۔

اتحادی افواج میں تبلیغ اسلام 

1990ء کی دہائی میں سعودی فضائیہ کے محکمۂ مذہبی امور نے ڈاکٹر بلال کو سعودی عرب کے صحراؤں میں مقیم غیر مسلم فوجیوں میں اسلام کی تبلیغ کے کام کے لیے مامور کیا۔ ڈاکٹر بلال کے لیکچرز سے متاثر ہوکر سیکڑوں فوجیوں نے اسلام قبول کیا۔

تصانیف 

ڈاکٹر بلال اسلامی فقہ کی درس و تدریس اور اسلام کی تبلیغ کے علاوہ متعدد اسلامی کتب کے مصنف بھی ہیں۔ ان کی چند کتابیں درج ذیل ہیں جو تمام انگریزی زبان میں ہیں
 مذاہب فقہ کا ارتقا
 عربی کا فن خطاطی
 امام ابن تیمیہ رحمت اللہ علیہ کا جنات کے متعلق مضمون
 تفسیر سورۃ الحجرات
 توحید کی بنیادیں
 قرآن و سنت کے مطابق حج و عمرہ
 قرآن کی تفسیر کے اصول
 تلبیس ابلیس
 اسلام اور تعداد ازدواج
 اسلام میں جھاڑ پھونک کی رسم
برصغیر پاک و ہند میں ان کو مشہور اسلامی ٹیلی وژن چینل "پیس ٹی وی" کے پروگرام کے ذریعے شہرت حاصل ہے جس پر ان کے پروگرام روزانہ نشر ہوتے ہیں۔

متعلقہ مضامین 
 نومسلم شخصیات
 حمزہ یوسف

بیرونی روابط 
 باضابطہ ویب سائٹ

1946ء کی پیدائشیں
1947ء کی پیدائشیں
اثری شخصیات
اکیسویں صدی کے اسلامی مسلم علما
اکیسویں صدی کے ائمہ کرام
بقید حیات شخصیات
جمیکائی اسلام پسند
جمیکائی مسلم
سلفی شخصیات
شاہ سعود یونیورسٹی کے فضلا
شخصیات جن کے امریکا میں داخل ہونے پر پابندی ہے
علماء علوم اسلامیہ
فضلاء جامعہ اسلامیہ مدینہ منورہ
کینیڈا کو جمیکائی تارکین وطن
کینیڈین مسلم
مسیحیت سے اسلام قبول کرنے والی شخصیات
موسیقی
نو مسلم شخصیات
نو مسلمین
ٹیلی ویژن کے اسلامی مبلغین
جمیکائی سلفی
اہل حدیث شخصیات
وہ صفحات جو ٹائٹل پیرامیٹر کے ساتھ ایمبیڈڈ خانہ معلومات سانچوں کا استعمال کرتے ہیں
Short description is different from Wikidata